Dréacht-Chonclúidí ón gComhairle maidir le Soláthar Poiblí Inbhuanaithe a Fhorbairt

(2022/C 236/02)

MAIDIR LE COMHAIRLE AN AONTAIS EORPAIGH,

Á MHEABHRÚ DI na conclúidí ó Chomhairle an Aontais Eorpaigh maidir leis an Margadh Aonair (1), ina leagann an Chomhairle béim ar an ról tábhachtach atá ag soláthar poiblí chun an t-aistriú glas agus an t-aistriú digiteach a bhaint amach;

Á MHEABHRÚ DI na Conclúidí ón gComhairle Eorpach an 21 Iúil 2020 ina luaitear go mbeidh infheistíocht ollmhór ag teastáil don phlean téarnaimh don Eoraip, go háirithe chun téarnamh inbhuanaithe athléimneach a thabhairt i gcrích, agus chun tacú le tosaíochtaí glasa agus digiteacha an Aontais Eorpaigh ag an am céanna;

Á CHUR I dTÁBHACHT DI go bhfuil gá le hiarracht chomhchoiteann, ní hamháin chun tacú leis na gnólachtaí is mó atá thíos leis an ngéarchéim sláinte ach, ina theannta sin, chun infheistíochtaí poiblí a dhéanamh lena gcothaítear cóineasú, athléimneacht, inbhuanaitheacht, nuálaíocht agus neamhspleáchas na hEorpa in earnálacha straitéiseacha;

Á CHUR I dTÁBHACHT DI an ról ríthábhachtach a d’fhéadfadh a bheith ag soláthar poiblí i ndáil le cur chun feidhme cuí na spriocanna forbartha inbhuanaithe agus i ndáil le hionchorpú na spriocanna sin ar mhaithe le leas an phobail;

Á MHEABHRÚ DI na Conclúidí ón gComhairle an 17 Nollaig 2020 maidir le “bheith ag féachaint le Téarnamh Ciorclach Glas” (2), inar chuir an Chomhairle in iúl a tacaíocht don treoir a moladh sa teachtaireacht ón gCoimisiún A new Circular Economy Action Plan for a cleaner and more competitive Europe [Plean nua Gníomhaíochta don Gheilleagar Ciorclach: i gcomhair Eoraip níos glaine agus níos iomaíche] (3) maidir le soláthar poiblí glas;

Á MHEABHRÚ DI na conclúidí ó Chomhairle an Aontais Eorpaigh maidir le hinfheistíocht phoiblí trí sholáthar poiblí (4), ina dtacaíonn an Chomhairle le breithnithe uaillmhianacha comhshaoil i ndáil le soláthar, mar shampla trí chritéir nó spriocanna a thabhairt isteach, agus ina dtacaíonn sí le cánachas ó rannchuidíonn sé le hinbhuanaitheacht;

Á MHEABHRÚ DI Clár Oibre an Choimisiúin do 2019 dar teideal Delivering what we promised and preparing for the future [An méid a gheallamar a chur i gcrích agus ag ullmhú don am atá le teacht] (5);

Á MHEABHRÚ DI na teachtaireachtaí ón gCoimisiún A clean planet for all [Pláinéad glan do chách] (6) agus The European Green Deal [An Comhaontú Glas don Eoraip] (7);

Agus AIRD Á DÍRIÚ AICI ar na spriocanna ceangailteacha a glacadh ar leibhéal an Aontais le haghaidh laghduithe suntasacha ar astaíochtaí gás ceaptha teasa faoi 2030 agus aeráidneodracht faoi 2050, mar a athdhearbhaíodh le déanaí i ngach togra ón gCoimisiún atá sa phacáiste “Oiriúnach do 55”;

IARRANN SÍ ar an gCoimisiún agus ar na Ballstáit obair a dhéanamh i ndlúthchomhar le Parlaimint na hEorpa, na húdaráis réigiúnacha agus áitiúla, Coiste Eacnamaíoch agus Sóisialta na hEorpa agus Coiste na Réigiún agus na cuspóirí comhchoiteanna sin á saothrú agus, chun na críche sin, obair a dhéanamh, go háirithe, ar son an mhéid seo a leanas:

Breithnithe maidir le Forbairt Inbhuanaithe a thabhairt isteach sa Soláthar Poiblí

1. CUIREANN SÍ I dTÁBHACHT coincheap na forbartha inbhuanaithe mar bhealach chun forbairt eacnamaíoch agus shóisialta agus cosaint an chomhshaoil a bhaint amach agus cearta an duine a urramú ag an am céanna;

2. MEASANN SÍ gur cheart go mbeadh ceannaitheoirí poiblí in ann a n-acmhainní a úsáid go straitéiseach chun tacú, a mhéid is féidir, leis an aistriú chuig geilleagar atá glas, nuálach, ciorclach, agus freagrach go sóisialta, go háirithe trí infheistíocht a dhéanamh i mbonneagar inbhuanaithe, i dtáirgí inbhuanaithe agus/nó i dtáirgí an gheilleagair chiorclaigh, agus trí úsáid a bhaint as próisis agus teicneolaíochtaí atá uaillmhianach iontu féin i dtaca leis na spriocanna forbartha inbhuanaithe arna saothrú, agus an luach is fearr is féidir ar a gcuid airgid á lorg an am céanna, agus trí iomaíocht leathan a chur chun cinn i nósanna imeachta soláthair phoiblí;

3. IARRANN SÍ ar an gCoimisiún, i gcomhréir lena ghealltanas sa Phlean Infheistíochta d’Eoraip Inbhuanaithe (8) agus sa Phlean Gníomhaíochta um an nGeilleagar Ciorclach, i gcomhthéacs tograí reachtacha a bheidh ann amach anseo, lena n-áirítear iad siúd lena leasaítear reachtaíocht de chuid an Aontais atá ann cheana a bhaineann le hearnálacha éagsúla gníomhaíochta, a mharana a dhéanamh i ndáil leis an bhféidearthacht breithnithe maidir le forbairt inbhuanaithe a thabhairt isteach i nósanna imeachta soláthair phoiblí le haghaidh earraí nó seirbhísí earnála; CUIREANN SÍ I dTREIS, ag brath ar an earnáil, go bhféadfadh idir spriocanna forbartha inbhuanaithe, inniúlachtaí gairmiúla nó sonraíochtaí teicniúla i dtaca le forbairt inbhuanaithe i gconarthaí agus chritéir inbhuanaitheachta, go háirithe maidir le conarthaí a fhorghníomhú nó a dhámhachtain, a bheith i gceist leis na breithnithe sin; CUIREANN SÍ I bhFIOS GO LÁIDIR a thábhachtaí atá sé cead a thabhairt do cheannaitheoirí poiblí an bealach is iomchuí a dheimhniú chun breithnithe den sórt sin a chur san áireamh ina nósanna imeachta; TUGANN SÍ DÁ hAIRE an obair atá déanta cheana ag institiúidí an Aontais agus ag na Ballstáit i ndáil leis an méid sin, agus CUIREANN SÍ I dTREIS gur gá dlús a chur leis an obair sin agus í a threisiú;

4. TATHANTAÍONN SÍ ar an gCoimisiún agus ar na Ballstáit oibriú le chéile, i ndáil le soláthar poiblí, chun na hearnálacha ábhartha a leagan amach i dtaobh a íogaire atá siad i dtaca le breithnithe forbartha inbhuanaithe agus chun a n-aibíocht a mheas, agus cumas na n-oibreoirí eacnamaíocha aghaidh a thabhairt ar na breithnithe nua sin, mar shampla, á chur san áireamh;

5. CUIREANN SÍ CHUN SUNTAIS an obair a cuireadh i gcrích, an obair idir lámha agus an obair atá ar na bacáin ar leibhéal na mBallstát lena chinneadh gur tosaíocht iad earnálacha áirithe; CUIREANN SÍ I dTÁBHACHT gur gá an obair sin a chomhordú ar leibhéal an Aontais;

6. CUIREANN SÍ I bhFIOS GO LÁIDIR a thábhachtaí atá an ról a d’fhéadfadh a bheith ag grúpaí saineolaithe an Choimisiúin i ndáil leis an méid sin trí iarraidh ar gheallsealbhóirí éagsúla a bheith rannpháirteach lena chinneadh an dtabharfar nó nach dtabharfar tosaíocht do na hearnálacha éagsúla a sainaithníodh; MEASANN SÍ gur cheart don Chomhairle a bheith rannpháirteach san obair sin freisin;

7. CUIREANN SÍ I bhFIOS GO LÁIDIR a thábhachtaí atá sé modheolaíocht ghinearálta a shainiú lena gcuirtear ar chumas na gcomhlachtaí sin a chinneadh ar cheart nó nár cheart gach earnáil gníomhaíochta a mheas mar thosaíocht trí ghrinnanailís ar a haibíocht;

8. MEASANN SÍ, le hobair chomhleanúnach, go bhféadfar idir théacsanna earnála an Aontais a fhéadfaí a leasú sna blianta amach romhainn agus líon na leasuithe is gá a dhéanamh i ndáil lena bhforálacha maidir le soláthar poiblí a shainaithint chun cuidiú leis na cuspóirí comhshaoil agus aeráide a leagadh síos ar leibhéal an Aontais a bhaint amach;

9. CREIDEANN SÍ gur gá na cuspóirí sin a bhaint amach i gcomhréir le spriocdhátaí 2030 agus 2050, dá dtagraítear thuas, agus CUIREANN SÍ I bhFIOS GO LÁIDIR a thábhachtaí atá cur chuige céimnitheach comhchuibhithe; MEASANN SÍ dá bhrí sin gur cheart na téacsanna lena gcumhdaítear gach earnáil a shainaithnítear mar earnáil tosaíochta a athbhreithniú faoi 2030 ar a dhéanaí; MEASANN SÍ, thairis sin, nach mór na téacsanna a bhaineann leis na hearnálacha atá fágtha a leasú faoi 2050 ar a dhéanaí, is í sin an bhliain tagartha a leagadh síos chun aeráidneodracht an Aontais a bhaint amach;

10. MEASANN SÍ go bhfuil sé ríthábhachtach an obair sin a chomhtháthú mar chuid de chur chuige cuimsitheach; MEASANN SÍ, a mhéid is iomchuí agus is féidir, gur cheart don Choimisiún agus do na Ballstáit, dá bhrí sin, a marana a dhéanamh maidir le creat ginearálta atá beartaithe chun breithnithe forbartha inbhuanaithe agus athléimneacha a chur san áireamh sa soláthar poiblí, gan beann ar an earnáil lena mbaineann;

11. CUIREANN SÍ I bhFIOS GO LÁIDIR a thábhachtaí atá sé, agus bearta á nglacadh, nach gcuirfear ualach iomarcach riaracháin ar cheannaitheoirí poiblí, agus go háirithe ar chomhlachtaí fo-lárnacha ceannaigh;

12. IARRANN SÍ ar an gCoimisiún agus ar na Ballstáit tús a chur leis an obair sin gan mhoill.

(1) 10698/20: “Margadh Aonair arna dhoimhniú ar mhaithe le téarnamh láidir agus Eoraip iomaíoch, inbhuanaithe”.

(2) 13852/20.

(3) 6766/20 + ADD 1: Teachtaireacht ón gCoimisiún COM (2020) 98 final.

(4) 13352/20: “Infheistíocht phoiblí tríd an soláthar poiblí: Téarnamh Inbhuanaithe agus Borradh a Chur faoi Gheilleagar Athléimneach an Aontais”.

(5) Teachtaireacht ón gCoimisiún COM (2018) 800 final.

(6) Teachtaireacht ón gCoimisiún COM (2018) 773 final.

(7) 15051/19 + ADD 1: Teachtaireacht ón gCoimisiún COM (2019) 640 final.

(8) 5269/20: Teachtaireacht ón gCoimisiún COM (2020) 21 final.